Kyk: Haker laat Eben se hare rys | Maroela Media
Kyk: Haker laat Eben se hare rys
Die Springbokke se Eben Etzebeth. Foto: Patrick Hamilton/AFP.
Europese klubrugbywedstryde word soms met 'n straatgeveg vergelyk en ná Sondag se kragmeting tussen Toulon en London Irish is Augustin Creevy in die sop omdat hy glo Eben Etzebeth se hare getrek het.
Harlaboerla het geheers nadat 'n geveg in die 35ste minuut van die wedstryd onder die spelers uitgebreek het. Te midde van die rondstampery het 'n veglustige Creevy glo die groot Suid-Afrikaanse slot se hare getrek.
"Daar word beweer dat Creevy die hare van die Toulon-slot, Eben Etzebeth, getrek het. Dié optrede is in stryd met reël 9.27 wat stipuleer dat geen speler op 'n onsportiewe wyse mag optree nie," het toernooi-organiseerders in 'n verklaring gesê.
Die 37-jarige Argentynse haker verskyn vandag voor 'n tugkomitee.
Etzebeth, wat binnekort Toulon vir Durban verruil, het in 'n onlangse onderhoud met RugbyPass gesê dat hy en Bakkies Botha ook die strydbyl begrawe het.
Botha het vroeër in 'n onderhoud met die Franse koerant Midi Olympique gesê dat Etzebeth 'n ongelooflike speler is, maar selde op sy beste vir Toulon is.
"Hy is die voorste slot ter wêreld, maar hy speel ongelukkig net sy beste rugby vir die Springbokke. In die kleure van Toulon is hy voortdurend beseer, herstel van harsingskudding en speel uiteindelik nooit nie," het Botha aangevoer.
Volgens die voormalige Bloubulspeler is Etzebeth nie gemaak vir rugby in Frankryk nie, terwyl hy sy rug op die klub se probleme gedraai het met sy beplande terugkeer na Suid-Afrika.
Nodeloos om te sê was Etzebeth – 'n Springbok-veteraan met 97 internasionale toetse agter sy naam – nie te ingenome met Botha se kritiek nie.
"Bakkies Botha – ek neem kennis. Jy het my nommer vir die volgende keer wat jy jou mening wil afdwing," het hy getwiet terwyl hy die oud-Springbok sommer aan sy erekode herinner het.
Volgens Etzebeth het Botha se woorde hom omkant betrap en hy was aanvanklik teleurgesteld in die kommentaar.
"Bakkies het my egter 'n rukkie later gebel en gesê dat dinge 'n bietjie buite konteks aangehaal is. Alles is nou uitgesorteer en daar is geen kwade gevoelens nie."
Nog R1 miljard benodig vir staatskapers se vervolging
Vermiste brakkie dood langs pad gevind
Tien uit tien vir Tinarie
Ag Fooitog, nou huil ons almal saam.
Het daardie haker nog al sy tande?
Oom Bakkies vir jou Eben
Sien jou op Langebaan, Creevy.
Kort army style hare is die antwoord. Ek dink Eben was miskien meer bekommered dat die ou sy hare opmors! Dra rugby spelers 'n kam/borsel en Brylcreem in die kous?